  Кристина Берестова Анжелика Тихонова корреспондент 7-тӥ тулыспалысен Удмуртиын, Роспотребнадзорлэн пуктэтэзъя, коронавирусэн висем сярысь эмкагазъёсты (больничной листъёсты) эмъюртэ ветлытэк ворсаны луоз. Нош сизьым нунал ӵоже эмъяськем бере ПЦР-тест лэсьтоно но висисен кусып воземъёслы карантинын пуконо уз луы. Со сярысь аппарат кенешон дыръя элькун кивалтэтлэн тӧроезлэн воштӥсез Эльвира Пинчук ивортӥз. «7-тӥ тулыспаллы висисен кусып возем муртлэн висён тодметъёсыз ӧвӧл ке, сое ужаны потыны лэзьыны луэ. Висён тодметъёстэк доразы пукись быдэ вуымтэ пиналъёс но туннэ нуналысен дышетон огазеяськонъёсы лэземын луыны быгато» Эльвира Пинчук, Удмуртилэн кивалтэтэзлэн тӧроезлэн воштӥсез Уже потыны яке пиналэз нылпи садэ яке школае келяны эмкагазъёс поликлиникаен герӟаськыса гинэ басьтыны луоз. «Кык арня ӵоже ни висисьёслэн лыдзы трослы йылэмез чакласьком – уй-нунал ӵоже выль черлан учыръёсты шараян лыдпусъёс 200-ысь 1 сюрс 800-озь будӥзы. Туннэ нуналлы «омикрон» штамм «дельта» штаммез быдэсак зӥбиз. Висёнлэн секытлыкез но воштӥськиз, азьвыл 20 процентэз черламъёс эмъюртъёсы понэмез кулэ каро вал ке, али 5 процент котырез гинэ. Соин ик валтӥсь уж амбулаторной служба вылэ усиз» Эльвира Пинчук, Удмуртилэн кивалтэтэзлэн тӧроезлэн воштӥсез Удмуртилэн тӧроез Александр Бречалов Удмуртиын ӝог эмъюрттэт сётӥсь бригадаослэсь лыдзэс 14-ысь 24-озь йылэтыны но колл-центръёслэсь ужзэс умойгес радъяны косӥз. «Ты дыре пациентъёсын ужанын колл-центръёслэн ӝог вазиськемзы кулэ – отысь ӧнерчиос рос-прос но дыраз валэктон уж нуыны кулэ, висисьёс шугъяськонъёсынызы асьсэ понна медаз кыле. Валамон, югдур капчи ӧвӧл, оскисько, кӧня ке арня улыса со тупатскоз» Александр Бречалов, Удмуртилэн тӧроез Тодэ вайытом, Удмуртиын поликлиникаосты шутэтскон нуналъёстэк ужан режиме выжтӥзы. Озьы ик элькунысь тазалыкез утёнъя министерстволэн ковидъя колл-центрез но уен-нуналэн ужан режиме потӥз. Ёрос поликлиникаосын ужасьёс волонтёръёслы кулэясько. Тегъёс: Тазалык Удмуртия коронавирус ЭльвираПинчук  